Yeʼnaqichetzxh saqbʼoq s-qʼalaʼm,
tul iqʼol vet tzaan Jesuus tu totzotz Kaifaas taʼn inqʼa sol.
Tul yekichaq vet tuchʼ Jesuus tu tatibʼal Pilaato,
u nimla iqʼesal.
Tul yeʼ motx paloʼk inqʼa iqʼesal tijaq imam Israeel tu tatibʼal u nimla iqʼesal,
tan aʼaqich isaʼ yeʼ itzʼilutaq tibʼ vatz quBʼaal Tiuxh s-vatz.
Echetz laʼich tutxh tetxhbʼute u txʼix uvaʼ nikich inima inqʼa tij imam Israeel tiʼ u nimla qʼij Ipal Aanxel.
Yaʼne eluʼl Pilaato s-vatz.
Tul ech tal Pilaato s-eche:
—¿Kametz ipaʼv naq u vinaq uvaʼe,
tul qat etiqʼo tzaan naq sinvatz?
—xeʼt Pilaato.
Tul ech tal inqʼa iqʼesal s-eche:
—Yeʼl koq ipaʼv naq,
tul yeʼletz naqe laʼ qiqʼo tzaan savatz,
—xeʼtaqe.
Yaʼne ech tal Pilaato s-eche:
—Antxh ex iqʼon bʼen naq.
Tul aqʼvaq kuʼ yol tinuqul tiʼ naq.
Tul antxh ebʼanbʼe tiʼ naq kam uvaʼ nik tal inqʼa ebʼekʼbʼal,
—xeʼt Pilaato.
Tul ech tal vet inqʼa iqʼesal inqʼa tij imam Israeel s-eche:
—Poro yeʼ laʼ utxhi,
uvaʼ,
aʼ,
oʼ laʼ yatzʼon invaʼq xaol.
Tan jit ech uvaʼe nik ikuy inqʼa ebʼekʼbʼal,
ex inqʼa aj Rooma,
—xeʼtaqe.
Echetz laʼich telaʼpe u yol uvaʼ maʼtich talt Jesuus,
tiʼ uvaʼ kam kamchilil laʼich ulbʼel Jesuus taʼn inqʼa aj Rooma.
Yaʼne qʼaʼvoʼk Pilaato tu tatibʼal inpaqte.
Tul saʼax tzaan Jesuus taʼn Pilaato.
Tul ech tal Pilaato te Jesuus s-eche:
—¿Aʼetz kol axhe u mam iqʼesal inqʼa tij imam Israeel?
—xeʼt Pilaato.
Tul ech tal Jesuus te Pilaato s-eche:
—¿Sakʼuulxh nik tzajk inqʼa yol uvaʼ nik aabʼi s-ve?
Pet ¿maq jaʼl invaʼq qat alon u yol see s-viʼ?
—xeʼt Jesuus.
Yaʼne ech tal Pilaato s-eche:
—¡Inetz kol tij imam Israeel nik eeleʼ!
Pet atz antxh vatenam tuchʼ inqʼa iqʼesal oksan yol vatz vaTiuxh qat iqʼon tzaan axh sinvatz.
Tul ¿kametz apaʼv bʼa s-vatz?
—xeʼt Pilaato.
Tul ech tal Jesuus s-eche:
—Jit aʼ inqʼa xaol vatz txʼavaʼ qat aqʼon viqleʼm tiʼ ibʼanax iqʼesalil s-tiibʼa.
Pet aʼ koq inqʼa xaol qat aqʼon u viqleʼm tiʼ ibʼanax iqʼesalil s-tiibʼa,
tul laʼetz koq ikuye inqʼa lotxhol vetz vok tiqʼabʼ inqʼa iqʼesal tijaq imam Israeel.
Echetz nik valte sete uvaʼ jit vaʼq xaol tzitza vatz txʼavaʼ nik aqʼon viqleʼm tiʼ ibʼanax iqʼesalil,
—xeʼt Jesuus.
Yaʼne ech tal Pilaato s-eche:
—¿Axhetzebʼxh mam iqʼesal?
—xeʼt Pilaato.
Tul ech tal Jesuus s-eche:
—Echxhte uvaʼ nik aaleʼ uvaʼ,
in,
mam iqʼesal.
Tan echetz s-tiʼile qat alal in.
Tul qat ul in vatz u txʼavaʼ tiʼ talax inuqul inqʼa yol tiʼ quBʼaal Tiuxh,
tan aʼe vinuqul.
Jankʼaletzxh u xaol uvaʼ nik qeon vinuqul,
tul aʼetz inqʼae nik niman kam uvaʼ nik valeʼ,
—xeʼt Jesuus.
Yaʼne ech tal Pilaato s-eche:
—¿Jabʼisteetzebʼ vet vinuqul s-te?
—xeʼt Pilaato.
Taletz kuxh vet Pilaato u yol uvaʼe,
tul el vet ul Pilaato yolon vatz inqʼa iqʼesal tijaq imam Israeel.
Tul ech tal Pilaato s-eche:
—Yeʼl invaʼq ipaʼv naq nik itxhej sinvatz.
Pet etootzaql veteʼ uvaʼ nik intxhaqpu el juunil pereexho tuulbʼal u nimla qʼij Ipal Aanxel.
Pet ¿laʼ kol esaʼa uvaʼ,
aʼ naq toq intxhaqpu el u mam eqʼesal,
ex inqʼa tij imam Israeel?
—xeʼt Pilaato.
Yaʼne aalatxh inqʼa xaol sichʼini.
Tul echaq motx tal s-eche:
—¡Yeʼle!
¡Yeʼl naq uvaʼe laʼ atxhaqpu el!
Pet ¡aʼ naq u varAvaas atxhaqpu el!
—xeʼtaqe.
Tul elqʼomich varAvaas.